《答五羊梁存吾区白斋诗笺遂和原韵 其二》
明代·唐秩

琴诗原不浪浮名，千里无心得识荆。阶上瑞兰应有种，匣中宝剑尚能鸣。

斯游在世真奇梦，何法于今可当情。发白眼青天色好，江门秋月正空明。

作者简介：唐秩，字水竹，号存吾。冑次子。为诸生时，异人授以道书，尤精符篆。会明世宗招方士，至京，授官博士，召入紫霄宫，号为“仙师”。隆庆初归，卒于淮安。有《海天孤鹤集》。清康熙《琼山县志》卷九有传。唐秩诗以民国二十四年海南书局印《海南丛书》第三集《传芳集》所收唐秩诗为底本，参校明陈是集《溟南诗选》（民国二十四年海南书局印行）。